送王郁教授
作者：李石
朝代：宋

paragraphs: 陰山多風埃，白日下雨雹。
君子何必陋，士氣見淳樸。
巴江亦能騷，蘭陵善爲學。
斯文隨所化，後輩仰先覺。
褐衣懷美質，隠隠含山璞。
先生來何遲，絢秀待追琢。
板輿行不難，雙鴈度雲邈。
未嫌一簞蔬，頗勝五鼎渥。
教人此其本，何異墊巾角。
我昔困虀鹽，爲子得妙斵。
王明躬孝治，正要夔典樂。
小試臺閣資，還來侍經幄。